Trøim åpner for nye VIF-spillerkjøp i sommer
Før 2014-sesongen var det hovedaksjonæren som gikk i bresjen for å hente Rekdal tilbake til klubben. John Fredriksens tidligere co-pilot, som nå står på egne ben, var krystallklar på at den tidligere landslagskapteinen var mannen som skulle gjenreise Vålerenga. Les også: Gulljagende VIF sendte LSK ned i bunnstridenEtter seieren over erkerivalen i går gikk Kjetil Rekdal opp og hentet Tor Olav Trøim ned fra tribuneplass for å feire seieren sammen med laget i garderoben. Der snakket han åpent om «pakten» han har inngått med Rekdal og daglig leder Stig-Ove Sandnes. – Jeg har sagt til Stig-Ove og Kjetil at går en av dere, så går jeg. Vi er sammen om dette, sa en fornøyd Trøim i talen som ble vist på C More. – Gratulerer med annenplass. Fantastisk å være på sølvplass. Dette kan bli spennende de neste to-tre årene, sa milliardæren, og la til at han i perioder har tvilt på Vålerenga-prosjektet, men ikke nå lenger. – Det var kjekt at han kom ned. Jeg måtte jo overtale ham, men det er bra at han får se guttene og vært med på artige ting av og til han også, sier Rekdal til VG. Les også: Truls Dæhli mener LSK-kulturen er truet– Han var blid og fornøyd. En gla'gutt. Det var morsomt at vi kunne vinne når han var her. Det er kanskje lettere å investere når vi er med i toppen også, sier Kjetil Wæhler. – Vi vet jo alle at det er han som har dekket de økonomiske tapene de siste årene. Trøim er en utrolig viktig bidragsyter. Det er herlig at vi kan trampe på en kanarifugl når han er her, sier Christian Grindheim. Ifølge Kjetil Rekdal var det andre gang Trøim feiret en VIF-triumf sammen med spillerne. Forrige gang var etter seieren over Lyn i cupen i fjor. Det er nok riktig å si at triumfen over erkefienden Lillestrøm smakte hakket bedre. Mens LSK er på vei ned i bunnstriden er Vålerenga seks poeng bak Rosenborg. Med seier på Lerkendal 16. august kan det bli gullspenning utover høsten. – Vi har vært tydelige på at vi skal bli bedre og bedre år for år. Det er ingen tvil om at målet er å bli nummer én. Målet er definitivt å skyve Rosenborg ned fra tronen, sier daglig leder i Vålerenga, Stig-Ove Sandnes.Etter det VG erfarer har Tor Olav Trøim gitt klarsignal til spillerkjøp denne sommeren. Mohammed Abdellaoue, som er fristilt i Stuttgart, har vært et tema på Valle, men det er høyst usikkert om VIF klarer å hente den gamle spisshelten hjem. – Hvis Moa hadde kommet, så hadde det vært en kjempesignering, sier kaptein Christian Grindheim. – Vi er ikke lovet noe som helst utover at han er veldig ivrig, interessert og positiv. Vi diskuterer slike ting året rundt, sier Rekdal. Men enda viktigere: Tor Olav Trøim signaliserer nå at han blir med videre – selv om det er en klausul i avtalen som gjør at han trekke seg ut etter sesongen. – Men det er et sterkt ønske fra alle som er involvert at vi skal få til noe sammen, sier Sandnes. – Det kommer et nytt stadion som kommer til å øke inntektene våre ganske betraktelig. Nå må vi holde tungen rett i munnen og drive klubben på en skikkelig måte. Ikke «holde på» slik at det blir minus på 15 og 20 millioner kroner, sier Rekdal. Les også: Trøim og Fredriksen skiller lagHan har sterke bånd til Trøim etter den forrige perioden i Vålerenga som toppet seg med seriegullet i 2005. – Han vet at Stig-Ove, jeg og folk i styret er folk han kan stole på. Han vet hva jeg står for og hvordan jeg tenker. Jeg er her nå for andre gang under hans vinger. Han vet hva jeg står for og hvordan jeg tenker. – Hadde du vært i Vålerenga nå hvis det ikke hadde vært for Trøim? – Nei, svarer VIF-treneren, som fikk se et Vålerenga som slet med å skape sjanser før Erling Knudtzon løp ned Ruben Kristiansen innenfor egen 16-meter. – Jeg er på etterskudd. Det er urutinert og klønete av meg, sier Knudtzon til VG. Alexander Mathisen satte straffesparket i mål fem minutter ut i andre omgang. Samme mann la inn foran mål kvarteret senere og en uheldig Marius Amundsen satte ballen i eget mål. – Ingen stor fotballkamp, men vi er solide defensivt, mener Rekdal. – Kan dere vinne seriegull i år? – Teoretisk kan vi jo det nå som det er seks poeng opp og 13 kamper igjen. Men det er ikke noe vi tenker på. Rosenborg må ha to uventet feilskjær. Rosenborg vinner ikke resten av kampene sine, men hvis de vinner syv eller åtte av de siste 13 kampene så er gullet deres, sier Kjetil Rekdal.
Uten Tor Olav Trøim (52) hadde aldri Kjetil Rekdal (46) blitt hentet tilbake til VIF. Nå har de lovet hverandre «troskap» for å ta Rosenborg ned fra tronen.